《端午日观骑士校艺怀来歌》
明代·王世贞

五月五日千花晴，怀来川头组练明。乘骢使者出行营，张侯手抚诸干城。

𦑂翿小带垂金铃，马耳削立听军声。弯弓技似无甘蝇，满若纤阿霹雳鸣。

尾衔飞镝双流星，锦毬揉裂纷紫缨。瞥然鸽起凌空冥，董生剑舞技何精。

雪山怒压霜涛崩，须臾突骑鼓不停。降番猬鬣殊狰狞，决骤拟肉中原兵。

何来一校驰相迎，恍如云中白角鹰。爪距格格摧秋翎，栏腰师比七尺轻。

败马局蹐不能行，掷来猊雏万众惊。问之乃是前董生，黄金凿落珊瑚倾。

野夫鲸吸乾沧溟，酒间慷慨涕泪零。漠南咫尺皆王庭，狼牙大纛天纵横，呜呼汝曹慎莫矜。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。